Foto i video: Index

PLAKAT HOS-a s natpisom Za dom spremni i imenom poznatog Pavelićevog bojovnika Rafaela viteza Bobana stoji na izlazu iz Splitsko-dalmatinske županije, uz cestu D-56 u selu Crivac, općina Muć.

Plakat je zapravo grb IX. bojne HOS-a nazvane po ustaškom generalu, iste one postrojbe koja već godinama pred spomenikom koji je podigao Grad Split obilježava 10. travnja, dan osnivanja Nezavisne države Hrvatske uz neizostavni poklič Za dom spremni.

U Thompsonovom zavičaju

Cesta D-56 jedan je od preporučenih alternativnih pravaca za izbjegavanje astronomskih putarina na Dalmatini i predstavlja najkraći i najbrži put od Splita prema sjeveru zemlje. Kada se dolazi iz smjera Drniša, putnik namjernik na istoj tabli vidi grb 4. gardijske brigade, Rafael vitez Boban pozdravlja putnike koji putuju ka Drnišu i Kninu.

Vidi se dosta stranih registracija, mi smo naletjeli na šleper iz Srbije. Što li oni misle kada vide natpis Za dom spremni i ime Pavelićevog bojovnika? Mjesto na kojem je plakat nalazi se inače samo koji kilometar od skretanja za obližnje Čavoglave, rodno mjesto Marka Perkovića Thompsona, desničarske estradne ikone, a nije daleko ni selo ratnog zapovjednika IX. bojne Marka Skeje.

Načelnik Muća: Crivac je u našoj općini, ali je taj dio katastarski u Ružiću

Skejino selo nalazi se u općini Ružić, koja graniči s općinom Muć. Načelnik Filip Stupalo kaže da Muć obuhvaća Crivac, ali se dio uz cestu katastarski nalazi u Ružiću pa tako, eto, ni oni nemaju nikakve ingerencije oko spornog plakata. Niti ih je tko što pitao, niti što mogu napraviti.

"Grupa građana postavila je plakat prije šest, sedam mjeseci. Plakat nije na našem terenu, nego na terenu općine Ružić. Crivac je, ali je katastarski općina Ružić. Bili su nam izbori, nitko nije davao neko značenje tomu. Protivnici smo ideoloških plakata, ali smo pobornici spomena na naše pale branitelje, bez obzira na to pod kojom su se zastavom borili. Morate znati da je općina Muć rekorder po broju palih branitelja. 31 je poginuli, jedan posto stanovništva, a općina nijedan dan nije bila okupirana. To je jedinstven slučaj, ne samo u Hrvatskoj. Mi smo bili prva crta bojišta", kaže Stupalo.

Tekst se nastavlja ispod oglasa

"Što su momci znali tko je bio Rafael Boban"

Bio je pripadnik 114. brigade u sklopu koje je ratovala i IX. bojna HOS-a.

"To su mi ratne kolege, pitanje je jesam li subjektivan. Plakate vežemo isključivo za 91. Što su ti momci znali tko je bio Rafael Boban? HOS je nastao od ljudi koji nisu imali vojnu naobrazbu. S ideologijom nemamo ništa, ali svaka čast momcima koji su poginuli pod tim ili bilo kojim drugim obilježjem za Republiku Hrvatsku", kaže Stupalo.

Hoće li gosti znati da je Za dom spremni iz '91., a ne iz '41.?

Pitali smo ga hoće li možda netko povezati Rafaela Boban i Za dom spremni sa 1941. godinom, zločinačkom NDH i poglavnikom Pavlićem? Plakat se nalazi na vrlo frekventnom prometnom pravcu, i to uz samu granicu županije. Netko bi tako mogao pomisliti da je u pitanju i njihov plakat s kojim se opraštaju od turista i žele im brz i siguran povratak.

"Ovo je jedna od najeksploatiranijih cesta u Hrvatskoj. Uvijek vraćanje ideologije u svrhu političarenja postaje gadljivo. U doba kada mladost puni autobuse i odlazi iz Hrvatske, mi se vraćamo u povijest. Mičemo trg maršala Tita, ja predlažem da netko pokrene inicijativu da maknemo Roosevelta, taj je odobrio bacanje nuklearne bombe, pobio je 150 tisuća ljudi. Zaista nemam kompleks da mene to smeta, protiv sam ideoloških simbola, ali pijetet se braniteljima mora odati", kaže Stupalo.